মানুষকে ন্যায়সঙ্গতভাবে হেকমত অবলম্বন করে ওয়ায-নসিহতের মাধ্যমে খোদার রাহে, হেদায়াতের পথে আহবান করার কথা স্বয়ং আল্লাহ তাআলা বলেছেন। এ ব্যাপারে সুরা নাহলের ১২৫ নং আয়াতে বর্ণিত আছে ”আপনি হেকমত ও উত্তম কথামালার দ্বারা মানুষদেরকে প্রতিপালকের রাহে আহবান করুন।” নবী-রাসূলরা আর আসবেন না উম্মাহকে এ পথে আহবান করার জন্য। বিশ্বনবী হযরত মুহাম্মদ সা.’র মাধ্যমে নবী আগমনের দরজা চিরদিনের জন্য বন্ধ হয়ে গেছে। তবে এ কাজের জিম্মাদারী কোরআনের ভাষ্যানুযায়ী আমাদের উপর বর্তায়। কেননা বিশ্বমানবতার মুক্তির দিশারী মহাগ্রন্থ কোরআনুল কারীমে ‘কুনতুম খাইরা উম্মাতিন’ আয়াতাংশে আমাদেরকে শ্রেষ্ঠ উম্মাহ বা জাতি উপাধিতে ভুষিত করা হয়েছে। আর এই শ্রেষ্ঠত্বের পিছনে রয়েছে ‘আমর বিল মারুফ, নাহি আনিল মুনকার’ তথা সৎ কাজের আদেশ আর অসৎ কাজের নিষেধ করা। দাওয়াতে তাবলীগ যা প্রত্যেক নবী-রাসূলের আগমনের মূল লক্ষ্য। একমাত্র এর দ্বারাই পারি আমরা আমাদের শ্রেষ্ঠত্ব ধরে রাখতে।